Врз основа на член 22 став 1 точка 2 и член 36 став 1 точка 1 од Законот за локалната самоуправа („Службен весник на Република Македонија“ бр.5/02) и член 66 од Статутот на Општина Куманово („Службен гласник на Општина Куманово бр. 13/03, 13/07 и 8/15), Советот на Општина Куманово, на седницата одржана на година, донесе

**ПРОГРАМА**  
**ЗА СУБВЕНЦИОНИРАЊЕ НА ГРАЃАНИ ЗА ПРИКЛУЧОК НА ГАСИФИКАЦИОНА МРЕЖА НА ПОДРАЧЈЕ НА ОПШТИНА КУМАНОВО ЗА 2022 ГОДИНА**

1. **ВОВЕД**

Предмет на Програмата за субвенционирање на граѓаните за приклучок на гасификациона мрежа на подрачјето на Општина Куманово за 2022 година е надоместување на дел од трошоците за приклучна такса, направени при приклучување на своето домаќинство, односно станбен простор на гасификациона мрежа во 2022 година.

Со оваа Програма се појаснуваат причините за субвенционирање, се утврдуваат начинот и условите за спроведување на активностите за субвенционирање и нивното финансирање.  
Субвенционирањето на граѓаните за приклучок на гасификациона мрежа на подрачјето на Општина Куманово е активност предвидена во мерките за заштита на амбиентниот воздух и е дел од мерките на Програма за активности од областа за заштита на животната средина и природата на Општина Куманово за 2022 година.

1. **ПРИЧИНИ ЗА ДОНЕСУВАЊЕ НА ПРОГРАМАТА**

Најголемиот проблем во областа на заштитата на животната средина, со кој се соочува Општина Куманово, е нарушениот квалитет на амбиентниот воздух во градот, особено со партикуларните честички (ПМ10 и ПМ2,5). Една од поголемите причини за емисија на овие честички е затоплувањето на домовите кои не се приклучени на гасификациона мрежа, пред се заради нецелосното и несоодветно согорување на огревното дрво, несоодветниот квалитет на дрвото и начинот на негово чување и употребата на стари, дотраени и технички неисправни печки.  
 Развиените и еколошки свесни општествени заедници веќе повеќе години работат на употребата на гас како извор на енергија, чија предност во однос на загадувањето на животната средината, се минимални причинители.

Предноста на користењето на гасот за загревање е повеќекратна, и тоа:

* + Природниот гас се уште е најевтиното гориво;
  + Инвестицијата во инсталацијата за дистрибуција на природен гас е многу пониска од инвестицијата за изградба на мрежа за централно топловодно греење;
  + Гасоводните системи бараат помалку одржување во споредба со системите за централно топловодно греење;
  + Гасификацискиот систем овозможува комплетно независно користење од страна на секој поединечен корисник;
  + Наплаќањето е на основ на измерено количество на гас кое е потрошено;
  + Природниот гас може да се користи и за подготовка на санитарна топла вода, за готвење и за ладење;
  + Системите за греење кои користат котли на природен гас се најефикасни системи и се лесни за управување и контрола;
  + Интензитетот на греење во текот на ноќта и викендите може да се многу лесно да се регулира, дури и далечински;
  + Нема загуби низ гасоводите при дистрибуција;
  + Топлината може да се контролира локално, во зависност од потребите на корисниците на зградата;
  + Системот функционира независно.

Котлите приклучени кон гасификационен систем имаат подобри перформанси во однос на класичните:  
- Имаат ефикасност поголема од 90%, за разлика од печките на дрва кои имаат 55% ефикасност, што директно влијае на заштеда на средствата;

- Имаат низок фактор на загадување (5мг/МЈ) за разлика од новите печки, шпорети и камини на дрва, кои имаат фактор поголем 9 пати (45мг/МЈ), а старите печки на дрва имаат фактор на загадување 20 пати поголем (околу 100мг/МЈ);

- Имаат поголем комфор на користење (нема потреба од често додавање на дрва на огнот, нема потреба од секојдневно чистење на пепел и сл.),

- Поседуваат тајмер и термостат, со што е овозможено планирано и самостојно палење и гаснење, нема грижа за да не се изгасне огнот, а температурата во просторијата може да се одржува по желба и сл.

Стручните калкулациии за користење на гас за загревање, упатуваат на сознанија дека за загревање на:

- **за неизолиран објект за домување** од 100м2  и 1 000 h/god. време на затоплување потребна количина на топлинска енергија изнесува 20.000 kwh/god, односно 2 000 nm3 природен гас.

- **за изолиран објект за домување** од 100м2  и 1 000 h/god. време на затоплување потребна количина на топлинска енергија изнесува 7.000 kwh/god, односно 700 nm3 природен гас.

Просечна цена на природен гас изнесува 25 ден/м3.

Цена на висока тарифа на струја изнесува 65,37 ден/10 кwh

Цена на ниска тарифа на струја изнесува 32,80 ден/10 кwh

Трошоците секако ќе зависат и од надворешната температура и квалитетот на изолацијата на објектот.

1. **ЦЕЛ НА ПРОГРАМАТА**

Програмата има цел за постигнување краткорочни и некои подолгорочни ефекти:  
- Промовирање на енергетската ефикасност преку користање на благодетите на користење на гас за загревање;

- Едуцирање и поттикнување на населението за користење на скоро 100% искористливиот, финансиски достапен и еколошки прифатлив енергенс,

- Заштита на животната средина и природата.

1. **НАЧИН НА СПРОВЕДУВАЊЕ НА ПРОГРАМАТА**

Доделувањето на субвенциите, односно надоместување на дел од трошоци направени за приклучна такса за приклучок кон гасоводна мрежа, ќе важи исклучиво за граѓаните чие место на живеење е на подрачјето на Општина Куманово и кои гравитираат кон изградена гасоводна мрежа и истата гасоводна мрежа е пуштена во употреба.

Субвенционирањето ќе се реализира преку спроведување на следните активности:

- Објавување на јавен повик за субвенционирање, односно надоместување на дел од трошоците на граѓаните за приклучна такса кон гасификациона мрежа во Општина Куманово, на веб страната на Општина Куманово и во печатени и електронски медиуми,

- Пријавување на граѓаните за добивање субвенција преку пополнување на образец, изготвен за таа намена, кој содржи податоци за лицето што се пријавува на повикот;  
- Проверка на пристигнатите пријави и документација од страна на комисија формирана за таа намена;

- Одлучување на Комисијата по однос на поднесено Барање и изготвување на Решение од страна на Градоначалникот за субвенционирање на приклучок кон гасоводна мрежа и трансфер на средствата на сметка на ЈП „Куманово Гас“, кое треба да ги искористи наменски за приклучок на лицето и домаќинството за кое се однесува Решението;

- Исплата на субвенциите,

Исплатата на средствата ќе се врши во континуитет според редот на пристигнати пријави, се до исполнување на предвидениот буџет за оваа намена. Општина Куманово, во зависност од динамиката на пристигнување на пријавите, периодично ќе ја известува јавноста за преостанатите средства, до крајот на повикот.

1. **УСЛОВИ ЗА УЧЕСТВО ВО ЈАВНИОТ ПОВИК ЗА СУБВЕНЦИОНИРАЊЕ**

При разгледување на барањата за субвенционирање, односно надоместување на дел од трошоци за приклучна такса за приклучување на гасоводна мрежа, во предвид ќе бидат земени оние во кои подносителот ги исполнил следните услови:

- Доставил пополнет образец за јавниот повик за доделување субвенции за приклучок на гасификациона мрежа;

- Доставил потпишана изјава дека претходно нема инсталирано приклучок на гасификациона мрежа;

- Доставил доказ дека е жител на Општина Куманово, што се докажува со фотокопија на личната карта,  
- Доставил доказ во оригинал Договор за приклучување на дистрибутивна гасоводна мрежа и Решение за приклучување издадени од ЈП „Куманово Гас“ по денот на објавување на повикот.

Документите ќе бидат разгледани од страна на Комисија формирана од страна на Општина Куманово и ЈП „Куманово Гас“.

1. **НАЧИН И РОК НА ПРИЈАВУВАЊЕ**

Заинтересираните граѓаните своите барања за субвенционирање, односно надоместување на дел од трошоците за приклучна такса за приклучување кон гасоводна мрежа, заедно со потребната документација, треба да го достават во затворен плик до Општина Куманово на адреса ул. 11 Октомври бб, во архивата на Општина Куманово, секој работен ден од 09:30 до 15:00 часот.

Рокот за објавување на јавниот повик е веднаш по стапување во сила на Програмата за субвенционирање на граѓаните за приклучок на гасификациона мрежа на подрачјето на Општина Куманово за 2022 година, а ќе трае до 30.11.2022 година.

**7. ФИНАНСИРАЊЕ НА ПРОГРАМАТА**

Програмата за субвенционирање на граѓаните за приклучок на гасификациона мрежа на подрачјето на Општина Куманово за 2022 година ќе се финансира од Буџетот на Општина Куманово за 2022 година, програма Заштита на животна средина, ставка Други трансфери 464990, во износ од 400.000 денари.

Средствата ќе се користат за делумен надомест на средствата на граѓаните за плаќање на приклучна такса за приклучување на гасификациона мрежа, во износ од 15.000 денари.

**8. ИЗВРШИТЕЛ НА ПРОГРАМАТА**

За реализирање на Програмата за субвенционирање на граѓаните на подрачјето на Општина Куманово за 2022 година е задолжен Секторот за комунални работи, инфраструктура и сообраќај и заштита на животната средина и природата и Секторот за финансиски прашања.

**ПРЕОДНИ И ЗАВРШНИ ОДРЕДБИ**

Програмата влегува во сила осмиот ден од денот на објавувањето во „Службен гласник на Општина Куманово“.

Бр. **Совет на Општина Куманово**

декември 2021 година Претседател,

Куманово Ивана Ѓорѓиевска